‘Theuns se stem sal nooit stil wees in ons land’(Foto: Facebook/Theuns Jordaan) Oom Willie Jordaan, die ontslape Afrikaanse sanger Theuns Jordaan se pa, het by ŉ onlangse Afrikaans is Groot- (AiG-)konsert vir die eerste keer in byna ŉ jaar weer na sy seun se kenmerkende rasperstem geluister. “Dit het gevoel of Theuns net daar agter die verhoog moet wees, daar sing hy dan en daar is hy dan,” vertel oom Willie op die eerste herdenking van Theuns se dood van die Jordaans se plaas Mooifontein in die Oos-Kaap af. Dié AiG-huldeblyk was volgens oom Willie met soveel deernis en respek gedoen, maar was steeds vir hom traumaties om te beleef. Hy kan self ook nog nie na Theuns se musiek by die huis luister nie, maar slaap wel met van sy CD’s langs sy bed. “Ek weet ek sal weer een of ander tyd na sy strelende stem wil luister en die stories wat hy deur sy musiek vertel weer geniet. Dit sal sal kom, dit gaan net tyd neem.” Die geliefde sanger en liedjieskrywer, wat op 17 November verlede jaar sy stryd teen leukemie verloor het, is tydens vanjaar se AiG-konserte met ŉ roerende huldeblyk vereer en deur kunstenaars as ŉ legende, mentor, vriend én monument vir Afrikaans beskryf. Oom Willie erken dat hy ŉ jaar ná Theuns se dood steeds in ontkenning leef en nie aldag weet hoe om dit te verwerk nie. Hy het sy vrou, Maryna, ŉ week ná sy seun se dood ook aan die dood afgestaan. “Dit was ŉ dubbele verlies, maar jy bereik ŉ stadium wat jy vir die Skepper vra: óf dié twee moet gesond word óf Hy moet hulle wegneem, want daardie lyding waardeur hulle gaan, is onhanteerbaar.” Die alleenheid tref hom dikwels onverwags. “Alleenheid is maar ŉ kwessie. Dit maak nie saak of jy in ŉ arena vol mense of alleen op die plaas is nie, jy voel ewe alleen. Veral aande en naweke is lank. Maar ŉ ou kom deur dit, jy’t nie ŉ keuse nie.” Theuns Jordaan (Foto: Afrikaans is Groot/Facebook) Dis daarom juis die “klein goedjies” waarna hy die meeste verlang, soos Theuns se byna daaglikse telefoonoproepe, om saam met hom ŉ draai te gaan ry op die plaas of om te braai. “Ons het ŉ gewone maar hegte pa-en-seun-verhouding gehad.” Dié daaglikse oproepe het egter selde oor Theuns of sy prestasies en roem gegaan. “Hy sal altyd eers vra hoe dit met die familie en die plaas gaan en dan terloops laat val dat hy ŉ Tempo-toekenning of iets ontvang het,” vertel oom Willie met ŉ sagte lag. Die Jordaans het Theuns af en toe na optredes toe vergesel, maar volgens oom Willie besef hy nou eintlik eers hoe geliefd Theuns was en hoe wyd sy invloed as kunstenaar gestrek het. “Ons het geweet hy verkoop baie van sy musiek, maar ons het nie besef hoe groot die liefde vir hom in die land was nie. Ek beleef dit nou veral omdat baie mense nou daardie liefde na my oorplaas as hulle my sien. Dit verstom my soms.” Die “Soos bloed”-sanger was bekend vir sy privaatheid en het só ook sy kankerstryd beveg. Sy seun se nederigheid en groot hart is daarom juis die eienskappe waarop oom Willie as pa die trotsste is. “Hy was hier by ons net ŉ gewone plaaskind. Hy was ŉ introvert wat ŉ ekstrovert se werk gedoen het en was ook vrygewig met sy geld.” Daarom wou oom Willie seker maak dat Theuns se nalatenskap nie net in sy musiek nie, maar ook in die lewe van ander bloedkankerpasiënte voortleef. Met Jordaan se onlangse inhuldiging in die Suid-Afrikaanse Heldesaal het oom Willie aangekondig dat R2 miljoen namens Theuns aan Alberts Cellular Therapy (ACT) geskenk word, het Maroela Media vroeër berig. ACT word deur dr. David Brittain, die spesialis wat Theuns tydens sy kankerstryd behandel het, bestuur en is tans die grootste private bloedkankerpraktyk in Afrika. “Dié skenking was ŉ reuseverrassing, maar dit is eintlik hoe ons Theuns geken het. Hy het ŉ moeilike stryd gehad, maar hy was altyd so nederig en menslik teenoor almal wat hom gehelp behandel het. Hy was ŉ goeie mens met ŉ groot hart,” het Brittain aan Maroela Media gesê. Willie Jordaan, Theuns Jordaan se pa en Johnny Burger, voorsitter van die SA Heldesaal. (Foto: Maroela Media) Oom Willie sê hy kleef vas aan sy geloof te midde van die afgelope jaar se uitdagings en verliese, ook die verwoestende brand wat op sy familieplaas uitgebreek het. Hy lewe nou egter vir sy dogter, kleinkind en om Theuns se nalatenskap met respek te laat voortleef. “Hulle het dit by die heldesaal se inhuldiging goed beskryf en gesê sy stem sal altyd in mense se harte weergalm. Ek glo dis presies hoe dit sal wees.” Hy gaan vandag ook nie ŉ spesiale herdenking hou nie, maar dít wat hy en Theuns graag saam sou doen, geniet. “Ek gaan ŉ draaitjie ry soos ons altyd gemaak het en stilhou op sy gunstelingplek op die plaas. Dalk sal ek later ŉ vuurtjie aansteek, Theuns was tog so lief vir ŉ vuurtjie.” Nes oom Willie verlang die Afrikaanse sanger en skrywer Steve Hofmeyr ook na hom en sy “boesemvriend” se telefoongesprekke. “Hulle was ongereeld maar lank,” het Hofmeyr aan Maroela Media vertel. Steve Hofmeyer en Theuns Jordaan saam op die verhoog. (Foto Instagram/Steve Hofmeyr) Hofmeyr was een van die kisdraers tydens Theuns se begrafnis en het selfs ŉ liedjie getiteld “Sing dan in die hemele” vir Jordaan geskryf. “Theuns was ŉ reus, ook in gees, en ŉ groot gelykmaker met ideologievrye musiek. ŉ Liefdesdigter met ŉ groot stem in ŉ tyd toe daar nie baie plek meer was vir baritons nie.” Hofmeyr beskryf Jordaan ook as ŉ “pedantiese problem-solver met sterk beginsels”. “Hy kon jou so uit die hoogte met ŉ ongemaklike oog aankyk.” Volgens Hofmeyr het Theuns net gepraat as hy werklik iets gehad het om te sê. “Dan was dit belangrik. Hy was intelligent en skerpsinnig met ŉ diep sin vir humor.” Van sy gunstelingherinneringe was die twee se optredes saam, veral toe Jordaan destyds “Gesiggie” uit Hofmeyr se bundel Valkuns getoonset het. Bekendes soos Bobby van Jaarsveld en Ricus Nel het ook tydens Jordaan se inhuldiging in die SA heldesaal van sy mentorskap en invloed getuig. A post shared by Afrikaans is Groot (@afrisgroot) Nel, wat aan die begin van sy loopbaan saam met Theuns as deel van sy orkes getoer het, vertel dat hy groot lesse by dié legende geleer het. “Alles wat ek van die musiekbedryf weet, van tegniese goed tot hoe om met lede van die publiek te werk, het ek by Theuns geleer. Hy was een van my beste vriende; ek was baie lief vir hom.” Theuns Jordaan en Bobby van Jaarsveld (Foto: Bobby van Jaarsveld/Facebook) Van Jaarsveld het Theuns as sy “grootste mentor” beskryf en onthou graag die ure wat hulle saam op die pad tydens konserttoere deurgebring het. Hy was destyds ook die eerste kunstenaar met wie Theuns Jordaan Productions ŉ kontrak aangegaan het en sê Theuns het graag sy kennis met kunstenaars gedeel. “Hy was na aan my hart en het soveel deure vir my oopgemaak. Ek het van my grootste lesse in die vermaaklikheidsbedryf by hom geleer.” Kunstenaars soos Riana Nel, Jay, Corlea Botha, Elandré en Ruhan du Toit het ook vanjaar tydens AiG-boodskappe ter herdenking aan Theuns op swart borde geskryf. “Oubaas, dankie vir jou wysheid, jou mentorskap, jou vriendskap. Ek mis jou!” lui Jay se inskrywing. Juanita du Plessis en Theuns Jordaan (Foto: Juanita du Plessis/Facebook) Ruhan du Toit skryf: “Dankie vir alles. ŉ Monument vir ons taal. ŉ Legende en sal vir altyd een bly. Mag jou musiek ewig voortleef.” Juanita du Plessis het aan Maroela Media vertel dat haar verlange na haar vriend en sangmaat elke dag net meer word. “Die eggo van Theuns se stem sal vir altyd die harmonie in my hart bly.” Du Plessis en Theuns het in 2006 ŉ suksesvolle DVD, Bring jou hart, saam uitgereik. Haar dogter, Franja du Plessis, voeg by dat Theuns se afsterwe steeds onwerklik voel. “As ek sy musiek hoor weergalm, dink ek altyd aan hoe hy my wou beskerm. Sy stem sal nooit stil wees in ons land nie.”